钦定古今图书集成/明伦汇编/官常典/第708卷 > 伍孚
## 钦定古今图书集成/明伦汇编/官常典/第708卷 > 伍孚

按《魏志董卓传》注：谢承《后汉书》曰：“伍孚，字德瑜，少有
大节，为郡门下书佐。其本邑长有罪，太守使孚出教，
敕曹下督邮收之。孚不肯受教，伏地仰谏曰：‘君虽不
君，臣不可不臣，明府奈何令孚受教敕外收本邑长
乎？乞更授他吏。太守奇而听之。后大将军何进辟为
东曹属，稍迁侍中，河南尹、越骑校尉。董卓作乱，百寮’”
震栗。孚著小铠，于朝服里挟佩刀，欲伺便刺杀之。语
阕辞去，卓送至阁中，孚因出刀刺之。卓多力，退却不
中，即收孚。卓曰：“卿欲反邪？”孚大言曰：“汝非吾君，吾非
汝臣，何反之有！汝乱国篡主，罪盈恶大，今是吾死日，
故来诛奸贼耳，恨不车裂汝于市朝，以谢天下！”遂杀
孚。